19. schôdza NR SR - 5.deň - A. dopoludnia
Dátum: 2024-09-18
Poslanec: Truban, Michal (PS)
Druh vystúpenia: Vystúpenie v rozprave

40. Vážené poslankyne, vážení poslanci, dnes tu mám presne taký zákon, o ktorom som hovoril aj na schôdzi pri odvolávaní podpredsedu parlamentu Michala Šimečku a veľmi sa hodí ako aj taký dobrý príklad práve ku konsolidácii, lebo je to presne taký technický, neideologický zákon, ktorý je jednoduchý na prijatie, ktorý dokáže podporiť koalícia a veľmi pomôže a aspoň trošku pomôže podnikateľom. To, čo je dôležité možno na úvod povedať rovno a týka sa to aj tej konsolidácie, je, že tento zákon sme si dali prepočítať Radou pre rozpočtovú zodpovednosť a tá vyčíslila, že najbližšie tri roky nebude mať žiaden dopad na verejné financie, respektíve nebude mať negatívny dopad na verejné financie. A tento zákon v podstate rieši jeden z veľkých neduhov slovenského podnikateľského prostredia, a to je neplatenie faktúr. Tento zákon trošku zlepšuje práve odpisovanie neplatených faktúr. Zlepšuje to, že keď vy ako podnikateľ vystavíte faktúru niekomu, ten človek vám ju nezaplatí ale vy už ste si ju dali do účtovníctva a musíte potom z nej platiť aj daň. Samozrejme, tento problém naozaj nie je maličký, pretože aj podľa európskeho platobného reportu za rok 2024 až 55 % dlžníkov neplatí načas, čo je veľký problém častokrát pre firmy s ich cashflow-om. A zároveň firmy, a je to veď aj logické, že hovoria, že práve takéto chýbajúce peniaze im chýbajú potom na investície a ďalší rozvoj svojej firmy. Podobný zákon už dnes máme, resp. už existuje možnosť dnes si odpísať takúto pohľadávku, ktorú nemáte zaplatenú. Ona sa volá účtovne nepremlčaná pohľadávka. Problém je ale, že dnes je ten systém znova komplikovaný a nie úplne efektívny, pretože takúto faktúru si dnes môžte dať do nákladov, resp. odpísať až po jednom roku, aj to iba 20 %, potom po dvoch rokoch 50 % a až po troch rokoch, keď ju nemáte zaplatenú, tak si viete dať 100 %. Čiže vy keď vystavíte faktúru, podnikateľ nejaký vám ju neuhradí, tak vy musíte z nej zaplatiť daň, ale túto daň, túto v zásade stratu, si môžte reálne odpísať až po troch rokoch. My prichádzame s veľmi jednoduchou úpravou, všetko toto chceme zrýchliť a zjednodušiť, a teda po prvom roku by sa dalo odpísať si už 50 % a po druhom roku by ste už mali odpísaných 100 % tejto pohľadávky, takže by ste si aspoň takto trošku túto stratu mohli vykompenzovať. Zároveň navrhujeme, aby sa do tejto, do tohto odpisovania dalo dodať aj prípadné úroky, ktoré máte z tejto meškajúcej platby. Dneska to môžte, samozrejme, spraviť znova až po troch rokoch. Čiže naším jednoduchým cieľom je, aby sa podnikatelia aspoň čiastkou vedeli dostať a trošku rýchlejšie k takýmto neuhradeným faktúram. Je to veľmi jednoduché, konštruktívne a praktické opatrenie, žiadna ideológia, žiadny náklad pre verejné financie, žiadna komplikovaná implementácia. A pritom by to dokázalo naozaj pomôcť veľmi veľa podnikateľom. Je to presne taký návrh, ako by koalícia mohla podporiť, keby jej naozaj záležalo na ľuďom, záležalo na podnikateľoch, záležalo na tom, že pomaličky, jednoducho vylepšujeme niektoré veci, ktoré nie sú úplne efektívne a dajú sa fakt že veľmi jednoducho vylepšiť. A podobne, je to veľmi podobný návrh, ako sú aj naše predchádzajúce návrhy, keď sme tu hovorili, ako sa dá lepšie podporiť investície v slovenských firmách iným zlepšeným odpisovaním, ako znížiť byrokraciu, ako zaviesť predvyplnené daňové priznanie, ako zvýšiť mzdy nízkopríjmových zamestnancov. A preto, ak chceme, aby Slovensko malo stabilnú a prosperujúcu ekonomiku, moderné a produktívne firmy a dobre zaplatené pracovné miesta pre vzdelaných ľudí, takýmito opatreniam by sme sa mali venovať oveľa viac a verím, že sa aj budeme. Ďakujem veľmi pekne.